CELEX: 32016R2135
Language: bg
Date: 2016-11-23 00:00:00
Title: Регламент (ЕС) 2016/2135 на Европейския парламент и на Съвета от 23 ноември 2016 година за изменение на Регламент (ЕС) № 1303/2013 по отношение на някои разпоредби относно финансовото управление за определени държави членки, които изпитват сериозни затруднения във връзка с финансовата си стабилност или са застрашени от такива затруднения

13.12.2016   
            
            
               BG
            
            
               Официален вестник на Европейския съюз
            
            
               L 338/34
            
         РЕГЛАМЕНТ (ЕС) 2016/2135 НА ЕВРОПЕЙСКИЯ ПАРЛАМЕНТ И НА СЪВЕТА
   от 23 ноември 2016 година
   за изменение на Регламент (ЕС) № 1303/2013 по отношение на някои разпоредби относно финансовото управление за определени държави членки, които изпитват сериозни затруднения във връзка с финансовата си стабилност или са застрашени от такива затруднения
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 177 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с обикновената законодателна процедура (2),
   като имат предвид, че:
   
               (1)
            
            
               Член 24, параграф 3 от Регламент (ЕС) № 1303/2013 на Европейския парламент и на Съвета (3) предвижда, че Комисията разглежда увеличението на междинните плащания от европейските структурни и инвестиционни фондове с размер, съответстващ на 10 процентни пункта над определената ставка на съфинансиране за всеки приоритет или мярка за държавите членки, които изпълняват програма за корекции след 21 декември 2013 г. и са поискали да се възползват от това увеличение до 30 юни 2016 г., и представя на Европейския парламент и на Съвета доклад с оценката си и при необходимост законодателно предложение преди 30 юни 2016 г. Комисията е представила посочения доклад на Европейския парламент и на Съвета на 27 юни 2016 г.
            
         
               (2)
            
            
               Пет държави членки са отговаряли на условията за увеличени плащания съгласно член 24 от Регламент (ЕС) № 1303/2013, а именно Румъния, Ирландия, Португалия, Кипър и Гърция. Румъния, Ирландия, Португалия и Кипър приключиха съответните си програми за икономически корекции. Единствено Гърция все още изпълнява програма за корекции и се възползва от свързаната с това финансова помощ до третото тримесечие на 2018 г. Като се има предвид, че Гърция все още е изправена пред сериозни затруднения по отношение на финансовата си стабилност, срокът на прилагане на увеличението на плащанията за държави членки, изпитващи временни бюджетни затруднения, следва да се удължи.
            
         
               (3)
            
            
               Въпреки това възможността за увеличено плащане следва да приключи на 30 юни в годината, следваща календарната година, през която дадена държава членка спира да получава финансова помощ по програма за корекции.
            
         
               (4)
            
            
               Член 120, параграф 3 от Регламент (ЕС) № 1303/2013 изисква от Комисията да извърши преглед за оценка на обосновката за поддържане на максимална ставка на съфинансиране в размер на 85 % на равнището на всяка приоритетна ос за всички оперативни програми в Кипър, подпомагани по линия на Европейския фонд за регионално развитие (ЕФРР) и Европейския социален фонд (ЕСФ), след 30 юни 2017 г., и при необходимост да направи законодателно предложение преди 30 юни 2016 г.
            
         
               (5)
            
            
               През март 2016 г. Кипър приключи своята програма за корекции. Въпреки това икономическото положение на Кипър все още е нестабилно, както е видно от ниския темп на растеж, намаляващите инвестиции, високата безработица и затрудненията във финансовия сектор. За да се намали натискът върху националния бюджет и да се ускорят така необходимите инвестиции, следва да се удължи ставката на съфинансиране от 85 % за всички оперативни програми в Кипър, подпомагани по линия на ЕФРР и ЕСФ, до приключването на оперативната програма.
            
         
               (6)
            
            
               С цел да се създадат условия за незабавното прилагане на предвидените в настоящия регламент мерки, той следва да влезе в сила в деня след публикуването му в Официален вестник на Европейския съюз.
            
         ПРИЕХА НАСТОЯЩИЯ РЕГЛАМЕНТ:
   Член 1
   Регламент (ЕС) № 1303/2013 се изменя, както следва:
   
               1)
            
            
               Член 24 се заменя със следното:
               „Член 24
               Увеличение на плащанията за държави членки, изпитващи временни бюджетни затруднения
               1.   По искане на държава членка междинните плащания могат да бъдат увеличени с 10 процентни пункта над ставката на съфинансиране, приложима за всеки приоритет за ЕФРР, ЕСФ и Кохезионния фонд, или за всяка мярка за ЕЗФРСР и ЕФМДР.
               Ако дадена държава членка изпълнява едно от следните условия след 21 декември 2013 г., увеличената ставка, която не може да надвишава 100 %, се прилага към заявленията за плащане на тази държава членка за периода до 30 юни 2016 г.:
               
                           а)
                        
                        
                           в случаите, когато съответната държава членка получава заем от Съюза съгласно Регламент (ЕС) № 407/2010;
                        
                     
                           б)
                        
                        
                           в случаите, когато съответната държава членка получава средносрочна финансова помощ съгласно Регламент (ЕО) № 332/2002, обвързана с изпълнението на програма за макроикономически корекции;
                        
                     
                           в)
                        
                        
                           в случаите, когато на съответната държава членка се предоставя финансова помощ, обвързана с изпълнението на програма за макроикономически корекции съгласно посоченото в Регламент (ЕС) № 472/2013.
                        
                     Ако след 30 юни 2016 г. дадена държава членка изпълнява едно от условията, посочени във втората алинея, увеличената ставка се прилага към заявленията за плащане на тази държава за периода до 30 юни в годината, в която спира съответната финансова помощ.
               Настоящият параграф не се прилага за програми по Регламента за ЕТС.
               2.   Независимо от параграф 1, подкрепата на Съюза посредством междинните плащания и плащанията на окончателното салдо не може да надвишава:
               
                           а)
                        
                        
                           размера на публичните разходи; или
                        
                     
                           б)
                        
                        
                           максималния размер на подкрепата от европейските структурни и инвестиционни фондове за всеки приоритет за ЕФРР, ЕСФ и Кохезионния фонд или за всяка мярка за ЕЗФРСР и ЕФМДР, както е определено в решението на Комисията за одобряване на програмата,
                        
                     което от двете е по-малко.“
            
         
               2)
            
            
               Член 120, параграф 3, втора алинея се заменя със следното:
               „За периода от 1 януари 2014 г. до приключването на оперативната програма ставката на съфинансиране на равнището на всяка приоритетна ос за всички оперативни програми в Кипър е не по-висока от 85 %.“
            
         Член 2
   Настоящият регламент влиза в сила в деня след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 23 ноември 2016 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         I. KORČOK
      
   
   
      (1)  Становище от 21 септември 2016 г. (все още непубликувано в Официален вестник).
   
      (2)  Позиция на Европейския парламент от 25 октомври 2016 г. (все още непубликувана в Официален вестник) и решение на Съвета от 14 ноември 2016 г.
   
      (3)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).